als_Latn dik_Latn sag_Latn
PROCESVERBAL datë 12.04.2010, ora 11:00
Drejton Mbledhjen:JOZEFINA ÇOBA TOPALLI – KRYETARE KUVENDI
Rendi i ditës: Miratimi i kalendarit trejavor të punimeve të Kuvendit për
periudhën 12 prill – 30 prill 2010
Të pranishëm:
Znj. Jozefina TOPALLI- Kryetare Kuvendi
Z. Astrit PATOZI - Kryetar i Grupit Parlamentar të Partisë Demokratike
Z. Gramoz RUÇI - Kryetar i Grupit Parlamentar të Partisë Socialiste
Z. Nasip NAÇO - Zëvendës Kryetar Kuvendi
Z. Ardian TURKU - Zëvendës Kryetar Kuvendi
Mungojnë:
Z. Lefter KOKA Kryetar i Grupit Parlamentar “Lëvizja Socialiste për Integrim”
HAPET MBLEDHJA
Jozefina Topalli: Mirëdita! Në rendin e ditës së mbledhjes së Konferencës së Kryetarëve kemi për shqyrtim projektkalendarin e punimeve të Kuvendit. Keni ndonjë vërejtje, apo sugjerim?
Gramoz Ruçi: Është muaji i dytë që opozita është në Parlament. Ne kemi kërkuar vetëm transparencë të zgjedhjeve, dhe shoh me keqardhje që në kalendar, nuk është reflektuar mbi këtë problematikë të opozitës. Ajo që unë do përsërisja është se ka një krizë dhe zgjidhja e saj do të jetë vetëm, nëse ky zë dhe shqetësim i opozitës, do dëgjohet dhe gjykohet me vullnetin e mirë në shërbim të vendit, për të parë gjithmonë nga e ardhmja për plotësimin e standarteve që kërkohen nga vendi ynë për integrimin e tij në BE.
Së dyti, ne kemi bërë një kërkesë qysh kur kemi ardhur lidhur me paritetin në komisione. Sigurisht që heshtja nuk është përgjigje, por unë e marr atë si përgjigje. Ashtu siç e përcakton rregullorja, mbështetur edhe në traditën parlamentare që kemi pasur, por mbështetur dhe në rezultatin e ri parlamentar që kemi, gjykojmë dhe mendojmë, që duhet parë rikompozimi i drejtimit të tyre.
Së treti, pashë dhe një pikë në kalendar për këtë, por delegacionet parlamentare duhet të akreditojnë mandatet, e përfaqësuesve të PS-së, por njëherësh gjykoj që duhet parë rikompozimi i përbërjes në raport me përqindjen që zë grupi parlamentar i PS-së
Së katërti, doja të ngrija problemin e përbërjes së Byrosë së Kuvendit, sigurisht që ju e keni vendosur këtë përbërje në kushtet kur ne nuk merrnim pjesë në Parlament, por me ardhjen tonë do të kishit detyrimin e rishikimit të rikompozimit, ashtu si dhe përcakton dhe rregullorja që të bëhet në konsultë me kryetaret e grupeve ku synohet mirëkuptim dhe sigurisht përfaqësimi sipas mandateve që ka secili grup. Aktualisht ju keni parashikuar vetëm dy anëtarë që është në përpjestim të zhdrejtë.
Së fundi, shpreh në emër të grupit indinjimin tonë për vendimin e Byrosë për përjashtimin e një kolegut tonë nga seancat plenare dhe paralajmërinimin e një deputeti tjetër. Sigurisht që ne jemi për vendosjen dhe respektimin e etikës brenda rregullave të Parlamentit por ne nuk konstatojmë që të ketë një motivim në përmbushje të nenit 65 që ju i jeni referuar. Nuk u provokua as dhunë dhe as rrëmujë në sallën e Parlamentit. (lexon nenin 65 të Rregullores). Nuk është bërë asnjë kërcënim ndaj anëtarëve të Këshillit të Ministrave. Unë e kam parë fjalën e zbardhur të z. Balla dhe të them të drejtën vetëm po të merrja nenin 55 të Kushtetutës së mëparshme, të sistemit të diktaturës së proletariatit mund ta dënoja. Liria e shprehjes është e garantuar, deputeti nuk mban përgjegjësi për atë që flet, me përjashtim të rastit kur shpif, por edhe në këtë rast nuk është Byroja e Kuvendit që vendos. Është dikush tjetër që gjykon. Ai mund të paditet.
Astrit Patozi: Z. Ruçi ngriti disa çështje. E para pse në kalendar nuk parashikohet diçka për zgjidhjen e ngërçit unë nuk besoj se ky është objekt i Konferencës së Kryetarëve, mund të jetë debat i një seance plenare, debat që ne e kemi zhvilluar e do ta zhvillojmë prapë. Mendoj se nuk ka arsye që kjo çështje të ngrihet këtu përsa kohë që nismat e opozitës janë trajtuar në një debat dhe ka pasur një produkt, një komision hetimor, i ngritur, ku opozita është sovrane në marrjen e vendimit të saj por problemet e brendshme të Partisë Socialiste nuk mund të jenë objekt i Konferencës së Kryetarëve. Nuk na takon ne të përfshihemi. Në rast se do ketë iniciativa nga të dy kampet ne portat e dialogut i kemi mbajtur të hapura. Ne jemi një institucion i hapur. Është lajm i mirë që opozita merr pjesë në gjithë seancat parlamentare, pra ne jemi të gatshëm të diskutojmë për çdo pretendim të saj dhe për çdo kërkesë të saj lidhur me kodin elektoral.
Lidhur me drejtimin e komisioneve, besoj se kërkesa për paritet në drejtimin e komisioneve është e ekzagjeruar, është e njëjtë me kërkesën për ta shëndrruar pakicën në shumicë si në ligjin për komisionet hetimore. Në kemi qënë shumë fair, në ndarjen e drejtimit të komisioneve parlamentare, ku opozita ka tre komisione dhe mazhoranca pesë. Besoj se kjo ruan proporcionet e duhura të mazhorancës dhe opozitës parlamentare.
Është lajm i mirë që z. Ruçi kërkon që opozita të përfaqësohet edhe në delegacionet parlamentare. Kjo tregon që Partia Socialsite po del nga bojkoti i Parlamentit.
Lidhur me rikompozimin e tyre, nuk besoj se ka vend për ketë dhe nuk është faji i Kryetares së Parlamentit, që ju nuk jeni konsultuar, ju nuk keni dashur të konsultoheni. Keni qëndruar stoik në pozicionin tuaj. Ne jemi konsultuar për qëndrimin tonë. Ju jeni në të drejtën tuaj për të plotësuar vendet tuaja në delegacionet parlamentare.
Lidhur me çështjet e etikës parlamentare unë besoj se ne si kryetarë duhet të jemi gardianët më seriozë të ruajtjes së etikës dhe në rastin e z. Balla unë di që është respektuar rigorozisht Rregullorja. Ne na takon të mbështesim çdo kërkesë për respektimin e Rregullores, pavarësisht se kujt i përket deputeti, opozitës dhe mazhorancës. Të fyesh dhe të shpifësh nuk do të thotë se deputeti nuk mban përgjegjesi për atë që thotë.
Jozefina Topalli: Falemnderit z. Patozi, Dua të bëj disa sqarime. Mendoj se tre grupet parlamentare duhet të fillojnë të mendojnë mirë mbi rekomandimet e OSBE-ODIHR. Është një detyrim që e kemi ndaj qytetarëve dhe këtu nuk mund të ndahemi në të dajthtë dhe në të majtë.
Modalitetet, strukturat, bisedat paraprake, unë do isha për inkurajimin e fillimit të diskutimit, për plotësimin e këtyre detyrimeve. Mendoj se këtë ia kemi detyrim shqiptarëve dhe komunitetit ndërkombëtar. Jam partizane e madhe e transparencës, për këtë arsye edhe ngritja e komisionit hetimor është bërë bazuar tërësisht në kërkesën e Partisë Socialiste duke shtuar vetëm dy fraza që kanë të bëjnë me rëspektimin e vendimit të gjykatave dhe Gjykatës Kushtetuese. Nuk besoj se dikush mund të thotë se futja e këtyre dy fazave është sakrilegj përndryshe, do ishim jashtë sistemit. Ju bëj ftesë edhe njëhere për të sjellë emrat pasi sinqerisht ai vendim ka hapësira të mëdha për transparencë.
Përsa i përket komisioneve paralamentare, siç jam konsultuar me z. Patozi, jam konsultuar edhe me Ju, dhe ne i kemi votuar gjithë emrat që ju keni sjellë dhe kemi rënë dakord. E njëjta gjë vlen dhe për delegacionet parlamentare. Ka një problem me delegacionin e Këshillit të Evropës, në raport me një vend, ndaj dhe unë kërkesën do e paraqesë në seancë plenare. Aty jepni mendimin tuaj, nëse nuk doni votim hajdeni të gjejmë një mënyrë më parë. I kam kërkuar Drejtorisë së Marrëdhënieve me jashtë të më sjellë nenin që ka të bëjë me kredencialet. Ka një nen ku thuhet se ndryshimi i një emri në një delegacion kalon për votim në Asamblenë Parlamentare, por kjo nuk është çështje e Konferencës. Shikojeni dhe pastaj diskutojmë përsëri.
Sa herë ka pasur seancë plenare kam pasur në rendin e ditës, dhe në dosje vendimin për këtë çështje, por duke qënë se ju jeni larguar pas pikës së parë të rendit të ditës, e kam shtyrë pasi kam menduar se nuk është normale ti paraqes seancës emra, pa qënë ju dakord. Unë ju ftoj që seancën e ardhshme të jeni aty kur të diskutohet për ato delegacione që të mos shtyhet pa kufi. Por edhe të votohet pa qënë ju prezent nuk ka kuptim.
Mungon ende emri i kryetarëve apo i nënkryetarëve të komisioneve, nga Partia Socialiste. Po kështu dhe emri i Nënkryetarit të Parlamentit. Unë kam thirrur në mbledhje kryetarët e grupeve për tu kërkuar mbështetje në respektim të Rregullores. Asnjë institucion nuk mund të funksionoj pa ligj dhe pa respektimin e tij.
Në nenin 65 pika 2 thuhet, Kur deputeti bën thirrje për përdorim dhune, provokon rrëmujë në seancë që pengon zhvillimin e saj të rregullt, fyen ose kërcënon deputetët e tjerë, anëtarët e Këshillit të Ministrave ose përdor fjalë fyese për Presidentin e Republikës apo institucione të tjera shtetërore ndalohet të marrë pjesë në punimet e Kuvendit në seancë plenare dhe në komisione nga 2 deri në 15 ditë.
Më besoni, po të kish qënë një deputet i ri dhe jo rasti i recidivistit Balla, mbase Byroja nuk do e kishte marrë atë vendim. Aty pati disa mendime, dhe u kërkua përjashtimi edhe i deputetit tjetër, por unë kërkova të mos përjashtohej pasi është deputet i ri. Por unë kërkoj nga të gjithë ju që të më mbështesni në ruajtjen e etikës. Ai fjalor i padenjë nuk i shkon Parlamentit. Mund të shaj secili jashtë Parlamentit, secili ka edukatën e tij, strategjinë e tij. Por brenda Parlamentit nuk shkon dhe turpërohemi të gjithë. Ne aty përfaqësojmë gjithë shqiptarët e duhet të jemi të kujdesshëm pasi nuk është ajo gjuha e shqiptarëve.
Ju kërkoj të dyja palëve, të respektojnë kohën e debatit. Në momentin që mbaron koha ndërpritet fjala. Lajmëroni deputetët tuaj dhe, mund të bëhen akuza pa fund, por jo shpifje. Në bazë të Kushtetutës me shpifje shkon në Gjykatë të Lartë dhe të hiqet imuniteti. Mazhoranca nuk e ka përdorur këtë, ju e keni përdorur. Unë Rregulloren nuk mund të mos e zbatoj.
Gramoz Ruçi: Më thoni cfarë ka bërë z. Balla. Unë e lexova fjalën e tij, dhe nuk ka asnjë fyerje.
Jozefina Topalli: Ne kemi disa vite në Kuvend dhe e dimë se kur fliste Fatos Nano, të gjithë heshtnin, pas tij ne bënim akuzat tona apo mbanim fjalimet tona. Unë kam parë që ke ndërhyrë që të mos flasë kush kur flet Kryeministri. Të njëjtën gjë duhet të bëjmë për të gjithë. Nëse ne nuk respektojmë njëri-tjetrin si mund të presim respekt nga të tjerët. S’po flas për akuzat. Ka një masë dhe kufij, akuzat janë e drejta juaj. Akuzoni e shani sa të doni, jo në sallë të Parlamentit. Mund të dëmtoni kundërshtarin në mënyrë më të sofistikuar por duke thënë të njëjtën gjë. Çfarë ndryshimi ka e folura jonë në Parlament nga e foluar në rrugë? Gjithçka duhet bërë brenda etikës.
Gjatë mbledhjes së Byrosë anëtarët më vunë në dukje dhe fjalorin që përdoret kundra meje. Nuk është se unë nuk i dëgjoj, bëj sikur nuk i dëgjoj. Prandaj ju kërkoj të dyja palëve sa të mundeni ti kontrolloni deputetët tuaj. Askush nuk ju pengon të thoni çfarë të doni por brenda disa kufijve të edukatës.
Gramoz Ruçi: Unë ju dëgjova dhe nuk është koha të bëjmë sikur nuk dëgjojmë apo nuk shohim çfarë po ndodh. Unë nuk bëra asnjë kërkesë për anën procedurale. Por ne këtu nuk jemi një organizëm strukturor që sheh e respekton afatet, ne jemi një strukturë politike. Nëse ju konsideroni se me atë komision hetimor është zgjidhur problemi jo vetëm që nuk dëgjohet ky zë dhe nuk shikohet kjo situatë, por nuk kemi as predispozicionin dhe vullnetin për ta zgjidhur. Mos mendoni që kjo kalon me të ashtuquajturin komision hetimor. Ju keni pikëpamjen tuaj ne kemi tonën dhe, sigurisht këto nuk afrohen me njëra-tjetrën. Të mos mendojmë se këtu jemi mbledhur për tia hedhur njëri tjetrit. Nëse do e mendojmë si një strukturë politike, me përgjegjëshmëri dhe unë kështu e gjykoj Konferencën e Kryetarëve, unë shpreh predispozitën e opozitës që të keni maturinë, kurajon, që në këtë tryezë apo jashtë saj, duke shfrytëzuar gjithë hapësirat e domosdoshme, kriza duhet parë, kriza duhet zgjidhur. Me këto qëndrime unë besoj se askush nuk arrin asgjë dhe mbi të gjitha, e pëson vendi. Është e drejta juaj ta vlerësoni këtë, unë nuk ju detyroj për këtë, s’kam mjete t’ju detyroj për këtë.
Së dyti, lidhur me drejtimin e komisioneve parlamentare, tre me pesë. Kaq ka qënë drejtimi kur ne kishim 40 deputetë sot kemi 64. Kur them paritet nuk them që ju të keni pakicën e ne shumicën, absoutisht jo. Por kur rregullorja thotë “proporcionalisht” atëherë proporcioni është 5 me 4.
Jozefina Topalli: Komisione janë vetëm 8. Hajdeni të diskutojmë ndryshojmë edhe Rregulloren.
Gramoz Ruçi: Lidhur me përbërjen e delegacioneve. Unë kam kërkuar rikompozim të tyre në raport me përqindjen pozitë opozitë në parlament. Dhe kryesisht kam kërkuar rikompozim për delegacionin e Këshillit të Evropës. Atje është lënë një vend, dhe neve patjetër na takojnë dy anëtarë. Dy kemi pasur edhe kur kishim 40 deputetë. Tani na keni lënë një. Atëherë ne ia kemi lënë vendin një aleati dhe ishte e drejta jonë por kishim dy vende. Pra kishim 44 deputetë dhe dy vende. Tani ju s’mund të na hiqni atë që kemi patur kur ne jemi shtuar me 20 deputetë.
E dyta lidhur me kredencialet e një kolegut tonë në KiE, ju lutem mos bëni diversione të tilla politike. Kolegu atje është miku im është i partisë sime, por të mos krijojmë probleme të paqëna.
Jozefina Topalli: Unë vetëm ju tregova Rregulloren e KiE.
Gramoz Ruçi: Edhe unë e njoh atë Rregullore. KiE respekton kredencialet e kujtdo delegacioni sipas vendimeve që marrin parlamentet përkatëse, dhe kredencialet aty lëvizin sa herë që ka zgjedhje në vendet përkatëse.
Tek ne ka patur zgjedhje. KiE pret kredencialet tona. Të mos bëjmë diversione të tilla. Është e drejta juaj të lëvizni përbërjen tuaj, jua kam thënë, por ju lutem të ruajmë një lloj etike politike dhe një lloj koherence, një korrektësi me njëri-tjetrin. Pse ne e kemi përtërirë? Kjo është e drejta jonë. Por edhe përfaqësimi, raportet është e drejta jonë. Referuar Rregullores dhe precedentit, kemi pasur dy anëtarë, dhe dy zëvëndësues. Në rastin konkret unë kam dërguar tre vetë, dy anëtarë dhe një zëvëndësues. Ju lutem, nuk ka nevojë nëse jemi ne ose jo, që ju ti votoni. Ju keni informuar seancën por edhe përbërjen e komisioneve nuk e keni votuar.
Jozefina Topalli: Nëse bihet dakord nuk ka nevojë për votim. Unë nuk jam dakord për votim.
Gramoz Ruçi: Por me çfarë nuk jeni dakord?
Jozefina Topalli: Kur është bërë akreditimi i anëtarëve nuk keni qënë, nuk kishit bërë betimin. Ju kishit një deputet dhe ai ishte anëtar i delegacionit, dhe ishte njëkohësisht dhe reporter për Gjeorgjinë. Nga eksperienca ime atje bëhet një luftë shumë e madhe mes grupeve parlamentare e vetë deputetëve për të patur reporterë. Pasja e një reporteri aq më tepër për Shqipërinë është dinjitet për ne.
Në mungesë te emrave tuaj, dhe për faktin që ai vazhdonte të ishte deputet nga e majta e kam çuar atë emër. Por kam bërë sqarimin që është e drejta juaj të caktoni emrat. Këtu nuk ka anjë diversion. Unë madje ju tregova dhe Rregulloren. Kur ndryshohet një emër kërkohet akreditim në Asamblenë Parlamentare të KiE.
Gramoz Ruçi: Nuk është ky problemi. Ju keni çuar një emër nga opozita kur asnjëri nuk ishte bërë deputet. Kjo është shkelja e parë.
Jozefina Topalli: Jo, kjo nuk është shkelje, sepse unë e kam konsultuar me Sekretarin e Përgjithshëm të KiE.
Gramoz Ruçi: S’ka të drejtë. Nëse e keni konsultuar ai nuk mund të thotë që kur unë s’kam bërë betimin sipas konceptit tuaj, ai të njohë dikë tjetër si pjesëtar të delegacionit.
Unë kërkoj që raportet në KiE të jenë ato që kanë qënë, dhe emrat të jenë ato që ka dërguar Partia Socialiste. Kaq po kërkoj dhe kjo është gjëja më normale dhe e moralshme në planin politik dhe institucional.
Astrit Patozi: Për çështjen e fundit unë skam shumë komente vetëm kërkoj që përfaqësimi i opozitës të jetë i garantuar në KiE. Por lidhur me atë që z. Ruçi e quan krizë dhe ne e quajmë opinion. E vetmja gjë që ne kemi në dorë e mund të bëjmë janë nismat ligjore. Bie shumë dakord me sygjerimin e Kryetares që na drejton ne tek rekomandimet e OSBE-ODIHR. Kjo sepse në thelbin e vet pretendimi i opozitës janë zgjedjet e ardhshme. Ne i kemi të gjitha mundësitë që trajtojmë ato rekomandime për të bërë ndryshimet e duhura, në Kodin Zgjedhor.
Gramoz Ruçi: Pa bërë transparencën pasi dhe tek rekomandimet ka shumë gjëra që duhen parë. Në rekomandime thuhet psh, ne kaq KZAZ ndodhi kjo. Domethënë i keq ose shumë i keq, po nuk pati prova. Atëherë të shohim provat. Në kaq KZAZ nuk funksionoi kjo gjë. Atëherë ne do shohim pse nuk funksionoi dhe kjo brenda rekomandimeve.
Ne e dimë që koha për zgjedhjet lokale po afron dhe çdo zvarritje në drejtim të transparencës zvarrit dhe ngritjen e komisionit bipartizan, zbatimin e rekomandimeve dhe do shkojmë në kufij ekstrem e do i bëjmë gjëra alla shqiptarçe, por që nuk falet tani pas 20 vjetësh. Unë shpreha vullnetin politik që ju keni gjithë predispozicionin tonë, për të zgjidhur këtë çështje. Sigurisht që ne nuk mund ta vendosim sot këtë. Por dhe ju në instancat tuaj ta diskutoni me predispozitën për ta zgjidhur. Sigurisht ne e quajmë krizë, ju e quani ngërç. Pavarësisht kësaj, por askush nga partnerët tanë nuk është i kënaqur me situatën politike në vënd. Pësimin e merr vendi në këtë rast. Kjo gjë nuk na gëzon, përkundrazi.
Astrit Patozi: Përsëri kërkesa është teorike. Unë e shoh si ogur të mirë marrjen e drejtimit të atyre komisioneve që ju kërkoni, dhe përfaqësimin tuaj në delegacione, gjë që do të thotë përfaqësim shumë dimensional. Ju po dilni nga pjesëmarrja vetëm në çështjet jashtë rendit të ditës dhe mendoj se kjo është gjë e mirë për një opozitë serioze. Ofertat tona ju i keni në dorë dhe mund ti shfrytëzoni dhe njëkohësisht mund të punojmë për rekomandimet. Ju duke qënë me kohë të plotë në Parlament mund ti drejtoheni edhe Prokurorisë, mund të shfrytëzoni komisionin hetimor që është ngritur.
Gramoz Ruçi: Ardhja jonë në Parlament është shoqëruar më një tufë gjërash dhe nuk është kjo kërkesë që ne e bëjmë sot. Ne kur kemi ardhur erdhëm sollëm dy nisma që ju nuk i morët në konsideratë. Ne po bëjmë apel që ka vend për reflektim. E dyta me ardhjen tonë, i kam paraqitur Kryetares ndarjen e deputetëve në komisione parlamentare. Kam bërë kërkesën që kryetarët e komisioneve do ti caktoj sapo ju të më jepni paritetin bazuar në përqindjen e përbërjes së parlamentit.
E treta kam paraqitur emrat për delegacionet parlamentare.
E katërta edhe për Byronë e Parlamentit kam kërkuar këto gjëra. Pra është një kërkesë e përsëritur dhe jo një zhvillim i ri kjo që unë po bëj sot. Ju me thoni që s’kam sjellë emrin e N/kryetarit. Ju nuk më keni lënë vend për atë.
Jozefina Topalli: Jo, ka patur një vendim të Kuvendit. Të tregohemi korrekt.
Gramoz Ruçi: Të tregohemi shumë korrekt. Rregullorja parashikon dy n/kryetarë. Ju keni ndryshuar Rregulloren jo para shumë kohësh. Nëse ju do e kishit lënë bosh vendin e opozitës po do kishit të drejtë të na thonit që s’ju kemi sjellë emrat.
Jozefina Topalli: Vendin e n/kryetarit e keni bosh, sillni emrin. Proporcionet janë 75 me 64. Po të ishin 9 komisione mbase mund të shkonin 5 me 4. Në këto raporte më duket normale. Nëse ju keni propozim për të shtuar një komision hajdeni të ndryshojmë Rregulloren dhe shkojmë tek pariteti. Ne kemi gjithë prirjen për të qënë korrekt në proporcion. Nëse doni ndryshoni Rregulloren. Mendojeni.
Gramoz Ruçi: Jo, unë nuk jam për idenë e shtimit të komisioneve. Unë e kuptoj që ju jeni në siklet. Keni ndryshuar Rregulloren, keni krijuar një precedent, ku deputeti merr pjesë në më shumë se dy komisione. Unë ndarjen e deputetëve të mi e kam bërë sipas Rregullores së vjetër. Ju e ndryshuat Rregulloren. Është e drejta juaj. Unë nuk pretendoj të kem shumicën në komisione sepse e di se si funksionon një Parlament.
E kuptoj që me këtë sistem zgjedhor me 10-15 deputetë të angazhuar në qeveri, nuk mbeten deputetë për të marrë pjesë në komisione dhe opozita kalon numrin. I kuptoj të gjitha këto dhe janë shqetësime reale si per ju sot në pozitë apo dhe për ne nëse do ishim në pozitë.
Por mos bëni gabimet që kemi bërë ne. Shpesh ne bënim ligje apo Rregullore sikur do ishim tërë jetën në pushtet. Prandaj po ju kërkoj se s’ka asnjë shkelje të Rregullores nëse komisionet bëhen 4 me 4.
Jozefina Topalli: Edhe kështu e shkel Rregulloren. I ikën proporcionit. Jemi 75 me 64. Nuk mund të jemi 4 me 4. Nuk jemi 70 me 70. Megjithatë ju thatë që kemi ndryshuar sistemin. Ky ndryshim sistemi duhet reflektuar në Rregullore. Të përmirësojmë Rregulloren. Sistemi na detyron të ndryshojmë shumë gjëra. Ulemi bashkë me juristët më të mirë dhe bëjmë ndryshimet që kërkon sistemi.
Gramoz Ruçi: Unë mbroj pikëpamjen që si sistemi dhe Kodi janë demokratike. Asnjë sistem apo Kod nuk ta jep fitoren në tavolinë. Varet se si zbatohen. Ne duhet të fillojmë të shohim se si u zbatua ky sistem të bëjmë transparencën dhe pastaj shohim gjërat që duhen ndryshuar.Pra, kur themi pse nuk bien kambanat, janë 12 arsye, e para duhet të jetë kambana, duhet bërë transparenca duhet të zgjidhni krizën.
Jozefina Topalli: Nëse ju do kërkonit një aleat për transparencëm sigurisht që do e gjeni tek unë dhe gjithë kolegët e mi, sipas vendimeve të Gjykatës.
Ardian Turku: Unë besoj se kemi disa pika të përbashkëta me opozitën. Të dyja palët jemi për transparencën. Ne duhet të jemi më racionalë sesa emocionalë. Edhe unë do dëshiroja shumë që të hapeshin kutite në Elbasan, por racionaliteti në respektim të vendimeve të gjykatës më bën të frenohem, pasi këto janë rregullat e lojës. Në këto kushte unë do kërkoja të diskutojmë mbi atë çfarë na lejon ligji, nëse nuk biem dakord për diçka le t’ia delegojmë dikujt të cilit i bindemi të gjithë por në fund të bëjmë diçka.
Të gjithë ne e kemi përshëndetur ardhjen e opozitës në Kuvend. Unë do doja që për hir të interesave të vendit të kishim në rendin e ditës dhe disa ligje që kanë të bëjnë me Gjykatën Administrative etj, që kërkojnë dhe prezencën e opozitës. Pa lëvizur nga qëndrimet e saj do ishte mirë edhe opozita të pasuronte kalendarin e punimeve të kuvendit, edhe me projektligje të tjera të domosdoshme.
Etika parlamentare. Më duket e zymtë situata në sallë. Është një situatë që çdo qytetar i majtë ose i djathtë nuk e përkrah. Duhet të përmirësojmë mënyrën e komunikimit duke qënë në gjëndje të prodhojmë politikë e të mbajmë qëndrime ndaj opozitës e njëri-tjetrit. Shoh shumë modele të gabuara tek deputetët, por këto modele bazohen në protagonizmin që prodhon konflikt jo në modelin që gjykon mbi vlera e parime, mbi norma qoftë dhe të luftës politike. Unë kam qënë dakord me masat që u ndërmorën ndaj dy deputetëve të opozitës.
Ngarkesat e vazhdueshme ne seancë vijnë në një pikë ku kërkohet mbajtje qëndrimi. Madje ju znj. Kryetare keni qënë më tolerante por unë mendoj se deputetët e secilit krah mund të mbajnë qëndrime e të shprehin mendime pa kaluar në ofendime. Prandaj jam dhe për ato masa. Mendoj se edhe nëse dikush do fliste çdo seancë për familjen time pa patur fakte atëherë mbetet vetëm vëtëgjyqësia.
Ne duhet të tregojmë një model të tillë që seanca të reflektojë një model pozitiv për qytetarët. Të dyja palët duhet të kontribuojnë në vendosjen e disa kornizave për ta bërë Parlamentin sa më dinjtoz edhe para qytetarëve shqiptarë.
Gramoz Ruçi: Unë jam dakord që duhet ruajtur etika, dhe kjo është ilaç në këtë parlament. Unë nuk jam marë kurrë me familjet e të tjerëve. Që në momentin që Kryetarja ka thënë të zbardhet fjala e z. Balla e kam marrë fjalën e tij e kam lexuar disa herë dhe e kam ballafaquar me Rregulloren. Jam dakord të vendoset kjo etikë, por nuk shikoj që në diskutimet e tyre të shkelet kjo etikë. Kemi raste në Parlament që lider kanë shkelur etikën. Por nuk mund të merret ky vendim në rastin kur opozita sapo ka hedhur hapin drejt jetës parlamentare të gjenden dy deputetë të opozitës si shembull për të vendosur këtë etikë. Aq më tepër në këtë klimë politike. Edhe sikur ata të kishin gabuar, nuk është ky momenti. Nuk gjej aq të ketë bërë thirrje për dhunë, as të ketë fyer dikë as të jetë marrë me familjen e dikujt, të gjitha ato që përcakton 65/2. Ky është një nxitim dhe nuk i shërben vendosjes së dialogut politik që duhet të ketë Parlamenti.
Përsa i përket asaj që kolegu kërkoi për votimin e disa ligjeve që kërkojnë shumicë të cilësuar, kjo nuk mund të bëhet. Ne kemi një hendek mes njëri-tjetrit. Kur unë fola për zgjidhjen e kësaj krize flasim për të bërë disa reforma, flasim për një vullnet politik, për uljen në një tavolinë për bërjen e një pakete për gjithë problemet që ka vendi.
Astrit Patozi: Për ta mbyllur çështjen e etikës dhe për të dalë jashtë këtij rasti. Nëse ju thoni nuk është shkelur rregullorja unë po ju marr një shëmbull dhe po them një sërë akuzash e shpifjesh për kryetarin e grupit tuaj, pa përmendur emrin. Nuk është kjo llogjika. Nëse unë shpif apo trilloj për dikë sigurisht që kam shkelur Rregulloren. Deputeti në fjalë është rasti tipik dhe ka qënë recidiv. Të gjithë ne kemi në grupet tona deputetë që pëlqejnë të përdorin fjalë fyese për tu bërë më atraktiv me militantët. Ne duhet ti dekurajojmë këto raste. Nëse do ketë raste të tilla edhe nga deputetë të mazhorancës sigurisht që do përdoret i njëjti standart. Ne për këtë duhet të biem dakord pasi kjo mund përsëritet pafund e duke toleruar mund të na kthehet në epidemi.
Gramoz Ruçi: Unë jam kundër kësaj epidemie. Nëse më ke vënë re është tjetër gjë predikimi është tjetër gjë precedenti është tjetër gjë rasti që kemi. Unë jam dakord me atë që tha znj. Topalli. Unë jam nga ata që kam pasur përplasjet më të fuqishme me Kryeministrin aktual. Por në të gjitha rastet u kam kërkuar deputetëve të mi, që kur flet lideri i opozitës ta respektojnë. Personalisht unë nuk e toleroj për të tilla gjëra, përgjigja politike është tjetër gjë. Precedentë ka plot në Parlamentin shqiptar të mos bëjmë sikur sot e kemi për herë të parë. Por në rastin konkret kemi dy deputetë që kanë zhvilluar një luftë politike, e luftë politike do bëhet se ky është kuptimi i parlamentarizmit, dhe ky veprim nuk e nderon. Unë jam kundër aludimeve, shpifjeve ndaj familjeve, fëmijëve, por nuk është ky rasti konkret. Nuk është Byroja që e vendos këtë e aq më tepër përbërja e Byrosë.
Jozefina Topalli: Hajdeni të ndryshojmë Rregulloren. Ndryshimi i sistemit mbase ka nevojë dhe për ndryshime të tjera. Hajdeni ta mendojmë.
Nasip Naço: Po shikoj një tendencë drejt kthimit në normalitet të opozitës. Lidhur me kalendarin e punimeve duke qënë se jemi të gjithë dakord, unë doja të thoja se jam dakord me atë që tha z. Turku, pa i hequr asgjë, lidhur me kthimin e normalitetit në seanca plenare. Por jam edhe për vendosjen në rendin e ditës të disa ligjeve që janë të domosdoshëm për zhvillimin e vendit, liberalizimin e vizave. Ky besoj se do ishte një kontribut i madh i opozitës dhe do vlerësohej shumë pasi do fitonin gjithë shqiptarët.
Meqënëse nuk ka gjë për tu shtuar, jam dakord që ky kalendar të kaloj kështu siç është. Besoj se jemi të vonuar dhe duhet të marrim disa nisma që ti shërbejnë liberalizimit të vizave.
Gramoz Ruçi: Unë do kërkoja që diskutimi i përbërjes së delegacioneve të ishte pika e dytë e rendit të ditës në seancën e ardhshme.
Jozefina Topalli: Dakord. Ju falemnderit
Mbledhja deklarohet e mbyllur.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn